Diari Oficial de la Generalitat Valenciana


Sumari del DOGV 9914, del 13-08-2024 (2024/8390)

ACORD de 2 d’agost de 2024, del Consell, pel qual, per a l'exercici pressupostari 2024, queden subjectes a control financer permanent, en substitució de la intervenció prèvia, determinats expedients de la Direcció General de Funció Pública.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9914

Data del DOGV
:   13-08-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8390

CVE
:   YQCJ-J-9142-3025

Data del document
:   02-08-2024

Organisme emissor
:   Conselleria d'Hisenda, Economia i Administració Pública

Tipus de document
:   Acord

La Direcció General de Funció Pública de la Conselleria d'Hisenda, Economia i Administració Pública està executant durant l'exercici 2024 diversos processos selectius derivats de les següents ofertes d'ocupació pública:

– Decret 224/18, de 14 de desembre, del Consell, d'aprovació de l'oferta d'ocupació pública de 2018 per a l'Administració de la Generalitat: 2417 places de 80 cossos/escales/apf i 160 convocatòries.

– Decret 61/19, de 12 d abril, del Consell, d'aprovació de l'oferta d'ocupació pública de 2019 per a l'Administració de la Generalitat: 477 places de 32 cossos/escales/apf i 43 convocatòries.

– Decret 69/2022, de 27 de maig, del Consell pel qual s'adapten les ofertes d'ocupació pública de 2020 i 2021 per al personal de l'Administració de la Generalitat, aprovades i pendents de convocatòria, i s'executa la Llei 20/2021, de 28 de desembre, de mesures urgents per a la reducció de la temporalitat en l'ocupació pública: 3827 places de 116 cossos/escales/apf i 133 convocatòries.

– Decret 32/2022, de 25 de març, del Consell, d'aprovació de l'oferta d'ocupació pública de 2022 per a l'Administració de la Generalitat: 588 places de 14 cossos i 21 convocatòries.

– Decret 44/2023, de 31 de març, del Consell, d'aprovació de l'oferta d'ocupació pública de 2023 per a l'Administració de la Generalitat: 823 places de 23 cossos i 22 convocatòries.

– Decret 34/2024, de 26 de març, del Consell, d'aprovació de l'oferta d'ocupació pública de 2024 per a l'Administració de la Generalitat: 1179 places. Estan pendents de realització els exàmens.

La conclusió de tals processos suposarà l'accés a la funció pública valenciana d'aproximadament 7000 aspirants, incrementant-se exponencialment la gestió administrativa derivada de la tramitació de noves propostes de comissions servicis, adscripcions provisionals i nomenaments de personal interí a conseqüència de tals incorporacions.

El citat volum de gestió d'expedients de personal requerix l'adopció de mesures extraordinàries que responguen de manera realista a la situació descrita amb vista a assegurar que la Generalitat dispose en terminis raonables d'unes plantilles plenament operatives a fi d'aconseguir una adequada prestació del servici públic, garantint alhora el correcte desenrotllament del control intern que correspon realitzar a la Intervenció General.

Conforme al que es preveu en l'article 97 de la Llei 1/2015, de 6 de febrer, d'hisenda pública, del sector públic instrumental i de subvencions, la funció interventora té per objecte controlar, abans que siguen aprovats, entre altres, els actes, documents i expedients de l'Administració de la Generalitat i els seus organismes autònoms que donen lloc al reconeixement de drets o a la realització de gastos, així com els ingressos i pagaments que d'ells es deriven.

L'article 98.2 de la citada Llei 1/2015, habilita al Consell, a proposta de la Intervenció General de la Generalitat, per a acordar de forma motivada l'aplicació del control financer permanent, en substitució de la funció interventora, en els òrgans de l'Administració de la Generalitat o organismes autònoms dependents d'esta, bé respecte de tota la seua activitat o exclusivament respecte d'algunes àrees de gestió. Estos acords, així com els motius que els justifiquen, han de ser publicats en el *Diari Oficial de la Generalitat Valenciana*  en el termini màxim de vint dies des de la seua aprovació.

D'altra banda, l'Acord de 3 d'octubre de 2023, del Consell, pel qual es determinen els extrems addicionals a comprovar per la Intervenció en l'exercici de la fiscalització del gasto, arreplega, en el seu apartat Quint, els expedients que queden subjectes a control financer permanent en substitució de la intervenció prèvia.

En conseqüència, es considera necessari que, de manera excepcional durant l'exercici 2024, se substituïsca la intervenció prèvia pel control financer permanent, mitjançant el qual la Intervenció puga verificar a posteriori, per mitjà de tècniques de mostreig, que s'han complit la normativa i els procediments aplicables.

En virtut de l'anterior, vista la proposta de la Intervenció General, el Consell, a proposta de la consellera d'Hisenda, Economia i Administració Pública, prèvia deliberació, en sessió de 2 d’agost de 2024,

ACORDA

Per al present exercici 2024, queden subjectes a control financer permanent, en substitució de la intervenció prèvia, a més dels expedients previstos en l'apartat Quint de l'Acord de 3 d'octubre de 2023, del Consell, pel qual es determinen els extrems addicionals a comprovar per la Intervenció en l'exercici de la fiscalització del gasto, els següents expedients tramitats per la Direcció General de Funció Pública:

– Expedients relatius a comissions de servici i adscripcions provisionals i reingressos en adscripció provisional.

– Expedients relatius a nomenaments de personal interí.

– Expedients de reconeixement de triennis des de la seua aprovació.

  

Ontinyent, 2 d'agost de 2024

Ruth María Merino Peña

Consellera d’Hisenda, Economia i Administració Pública